1. ปัจจัยความเสี่ยง

บริษัทฯ ตระหนักถึงความสำคัญของการบริหารความเสี่ยง
โดยมอบหมายให้คณะกรรมการบริหารจัดการความเสี่ยงรับผิดชอบให้องค์กรมีการบริหารความเสี่ยงอย่างเป็นระบบและมีประสิทธิภาพ
และได้กำหนดนโยบาย ไว้เป็นลายลักษณ์อักษรอย่างชัดเจนเพื่อเป็นแนวทางในการปฏิบัติไว้ ดังนี้

นโยบายการบริหารความเสี่ยง

1. ให้บริษัทฯ มีความสามารถในการบริหารความเสี่ยงที่อาจเกิดขึ้นได้อย่างมีประสิทธิภาพ
และมีกระบวนการบริหารอย่างเป็นระบบ มีมาตรฐาน

2.  มุ่งเน้นการบริหารความเสี่ยงในเชิงป้องกัน ด้วยความรวดเร็ว โปร่งใส ถูกต้อง ครบถ้วน
    อย่างเป็นระบบและต่อเนื่องสม่ำเสมอ

3.  ส่งเสริมและพัฒนาให้พนักงานและฝ่ายจัดการทุกระดับมีความรู้ความเข้าใจ
    และตระหนักถึงความสำคัญในการบริหารความเสี่ยง
    พร้อมกับให้มีส่วนร่วมในกระบวนการบริหารความเสี่ยงทั่วทั้งองค์กร

4.  จัดให้มีกระบวนการบริหารความเสี่ยงที่เหมาะสม
    และสอดคล้องไปในทิศทางเดียวกับนโยบายและภารกิจของบริษัทฯ

ในปี 2551 คณะกรรมการบริหารจัดการความเสี่ยงมีการประชุมเป็นประจำทุกเดือน รวม 12 ครั้ง
โดยพิจารณาปัจจัยเสี่ยงต่างๆ ที่มีผลกระทบต่อผลการดำเนินงานของบริษัทฯ
ทั้งปัจจัยภายในและภายนอก กำหนดแผนการปฏิบัติงาน หลักเกณฑ์การประเมินความเสี่ยง
ระดับความเสี่ยง
รวมทั้งมอบหมายผู้รับผิดชอบเพื่อจัดทำแผนการจัดการความเสี่ยงให้อยู่ในระดับที่ยอมรับได้
มีการติดตามผลการจัดการความเสี่ยงอย่างต่อเนื่อง
และรายงานให้คณะกรรมการบริหารได้รับทราบทุกไตรมาสโดยมีคณะกรรมการตรวจสอบให้คำปรึกษาและข้อแนะนำ
ซึ่งสรุปปัจจัยเสี่ยงได้ ดังนี้

1.1 โครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

ในประเทศ

บริษัทฯ ประกอบธุรกิจผลิตสินค้าชุดชั้นในสตรี โดยมีบริษัท ไอ.ซี.ซี. อินเตอร์เนชั่นแนล จำกัด
(มหาชน) เป็นผู้จัดจำหน่ายภายในประเทศ มียอดสั่งซื้อสินค้าเกินกว่าร้อยละ 50
ของยอดขายของบริษัทฯ ซึ่งผู้จัดจำหน่ายรายนี้สามารถทำหน้าที่ได้อย่างมีประสิทธิผล
อีกทั้งมีความสัมพันธ์อันดีกับห้างสรรพสินค้า หากบริษัทฯ สูญเสียผู้จัดจำหน่ายรายนี้ไป
อาจส่งผลกระทบต่อประสิทธิภาพในการกระจายสินค้าในระยะต้นจนกว่าจะหาผู้จัดจำหน่ายรายใหม่ได้
(อันจะส่งผลกระทบต่อยอดขายและกำไรในที่สุด) อย่างไรก็ตามด้วยสัมพันธภาพที่แน่นแฟ้นมากว่า 30
ปี ประกอบกับการจัดจำหน่ายสินค้าของบริษัทฯ ถือได้ว่าเป็นรายได้หลักของผู้จัดจำหน่ายรายนี้
โอกาสที่จะเกิด การบอกเลิกสัญญาจึงน่าจะเกิดขึ้นได้ยาก

ต่างประเทศ

การจำหน่ายสินค้าไปยังต่างประเทศ บริษัทฯ ได้ดำเนินการผ่านบริษัทในกลุ่ม Wacoal
Corporation ที่มีอยู่ในประเทศญี่ปุ่น สหรัฐอเมริกา และอาเซียน เป็นหลัก บริษัทฯ
อาจจะมีความเสี่ยงจากการบอกเลิกสัญญาของกลุ่มผู้จัดจำหน่ายดังกล่าว
แต่เนื่องจากกลุ่มผู้จัดจำหน่ายรายนี้เป็นผู้ถือหุ้นรายใหญ่ของบริษัทฯ
ที่ประกอบธุรกิจผลิตสินค้าชุดชั้นในสตรีเช่นกันและมีเครือข่ายช่องทางการจัดจำหน่ายไปยังนานาประเทศ
ประกอบกับความสามารถในการผลิตสินค้าของบริษัทฯ
ที่มีประสิทธิภาพและสามารถแข่งขันได้ในตลาดต่างประเทศ ฉะนั้นการจัดจำหน่ายสินค้าผ่านกลุ่ม
Wacoal Corporation จึงนับเป็นการเสริมสร้างประโยชน์ทางธุรกิจให้กับทั้ง 2 ฝ่าย

1.2 การใช้เครื่องหมายการค้ารับอนุญาต

บริษัทฯ ประกอบการผลิตสินค้าภายใต้เครื่องหมายการค้ารับอนุญาตจาก Wacoal Corporation
เป็นหลัก ถึงกว่าร้อยละ 80 ของยอดขายทั้งหมด
การทำสัญญาใช้เครื่องหมายการค้าดังกล่าวมีกำหนดระยะเวลาคราวละ 5 ปี หากบริษัทฯ
สูญเสียสิทธิในการใช้เครื่องหมายการค้าดังกล่าวอาจส่งผลกระทบต่อรายได้ของบริษัทฯ ในระยะยาว
อย่างไรก็ตาม จากการที่ Wacoal Corporation ถือหุ้นของบริษัทฯ ร้อยละ 33.61
ของหุ้นที่ออกและเรียกชำระแล้ว การมีความสัมพันธ์อันดีระหว่างกัน
ความสามารถในการครองส่วนแบ่งทางการตลาดของบริษัทฯ ประกอบกับการที่บริษัทฯ
มีผลการดำเนินงานที่ดี ดังนั้น
แนวโน้มการบอกเลิกสัญญาหรือโอกาสที่จะไม่ได้รับการต่ออายุสัญญาจึงไม่น่าจะเกิดขึ้น

1.3 ความเสี่ยงจากพฤติกรรมของผู้บริโภคที่เปลี่ยนไป

ปัจจุบันผู้บริโภคลดความสำคัญของ Brand Loyalty ลง และหันมาให้ความสำคัญกับ Product
Value มากขึ้น บริษัทฯ ให้ความสำคัญกับความพึงพอใจของลูกค้าเป็นอันดับแรก บริษัทฯ
จึงมุ่งสร้างนวัตกรรมใหม่ๆ
ควบคู่ไปกับการศึกษาวิจัยทั้งเชิงปริมาณและเชิงคุณภาพเกี่ยวกับพฤติกรรมและความต้องการของผู้บริโภคอยู่สม่ำเสมอ
เพื่อตอบสนองความพึงพอใจและให้เข้ากับ Lifestyle ของลูกค้ามากยิ่งขึ้น ฉะนั้นสินค้าของบริษัทฯ
จึงมีการพัฒนาอย่างต่อเนื่องเพื่อให้เข้ากับพฤติกรรมของผู้บริโภคที่เปลี่ยนแปลงตลอดเวลา

1.4 ความเสี่ยงจากอัตราแลกเปลี่ยน

บริษัทฯ มีการนำเข้าวัตถุดิบและส่งออกสินค้าสำเร็จรูปเป็นสกุลเงินตราต่างประเทศ
จึงมีความเสี่ยงจากความผันผวนของอัตราแลกเปลี่ยนที่อาจส่งผลกระทบในทางลบต่อรายได้ของบริษัทฯ
ซึ่งการเปลี่ยนแปลงค่าเงินบาทเป็นสิ่งซึ่งอยู่นอกเหนือการควบคุม ดังนั้นบริษัทฯ
จึงได้นำวิธีป้องกันแบบ Natural Hedge และการทำสัญญาซื้อขายเงินตราต่างประเทศล่วงหน้าแบบ
Forward Contract มาใช้ร่วมกัน และเฝ้าติดตามสถานการณ์อย่างใกล้ชิด
เพื่อลดความเสี่ยงดังกล่าว

1.5 โครงสร้างการถือหุ้นในบริษัทฯ

บริษัทฯ มีการลงทุนในกิจการของบริษัทในกลุ่มและมีการถือหุ้นไขว้กัน
หรือย้อนกลับระหว่างบริษัทในกลุ่ม
ซึ่งบุคคลทั่วไปอาจมองว่าโครงสร้างการถือหุ้นระหว่างบริษัทในกลุ่มไม่ชัดเจน
ยากต่อการพิจารณาว่าบริษัทฯ
มีการถือหุ้นในบริษัทที่ลงทุนและมีอำนาจในการควบคุมกิจการดังกล่าวที่แท้จริงอย่างไร

โดยข้อเท็จจริงแล้ว การลงทุนของบริษัทฯ
เป็นไปในลักษณะของการร่วมลงทุนในธุรกิจที่เกี่ยวเนื่องและเป็นประโยชน์ต่อบริษัทฯ (Supply
Chain) และมีการลงทุนในหลายประเภทธุรกิจเพื่อกระจายความเสี่ยง (Diversification)
ทั้งนี้อำนาจในการบริหารและตัดสินใจขึ้นอยู่กับคณะกรรมการของแต่ละบริษัทนั้นๆ อย่างเป็นอิสระ
บริษัทฯ ไม่มีอำนาจในการควบคุมกิจการดังกล่าว

บริษัทฯ ได้รับประโยชน์จากการลงทุนในรูปของความมั่นคงของแหล่งวัตถุดิบ สินค้า บริการ
Know-how และเงินปันผล หากกิจการที่ลงทุนมีผลขาดทุน บริษัทฯ
ก็มีการตั้งค่าเผื่อการด้อยค่าในเงินลงทุนดังที่ปรากฏในงบกำไรขาดทุน
ดังนั้นโครงสร้างการถือหุ้นดังกล่าวจึงไม่มีผลกระทบในอันที่จะทำให้การรับรู้ส่วนแบ่งรายได้ของบริษัทฯ
ต่างจากที่รับรู้ในงบการเงินอย่างมีนัยสำคัญ

1.6 สภาพคล่องของหุ้น

นักลงทุนอาจมองว่าหุ้นของบริษัทฯ มีสภาพคล่องไม่มากนัก ทั้งนี้เนื่องจากผู้ถือหุ้นส่วนใหญ่ของบริษัทฯ
ถือหุ้นในลักษณะที่เป็นการลงทุนระยะยาวมากกว่าการเก็งกำไร
เพราะเชื่อมั่นในความมั่นคงของบริษัทฯ
ที่สามารถสร้างผลตอบแทนแก่ผู้ถือหุ้นด้วยการจ่ายเงินปันผลติดต่อกันเป็นปีที่ 35 นับจากปี พ.ศ.
2517 จนถึงปัจจุบัน

1.7 การเปิดเสรีการค้าสิ่งทอและเสื้อผ้าสำเร็จรูป

การเปิดเสรีการค้าสิ่งทอและเสื้อผ้าสำเร็จรูปภายใต้ข้อตกลงขององค์การการค้าโลกตั้งแต่วันที่ 1
มกราคม 2548 เป็นต้นมา
ส่งผลให้เกิดการแข่งขันที่ทวีความรุนแรงมากยิ่งขึ้นทั้งตลาดในประเทศและต่างประเทศ
อย่างไรก็ตาม บริษัทฯ ได้มีการเตรียมความพร้อมในการรับมือกับสถานการณ์ดังกล่าวแล้ว อาทิเช่น
การคิดค้นและพัฒนานวัตกรรมใหม่ๆ อย่างต่อเนื่อง การพัฒนาสินค้าให้มีคุณภาพสูงขึ้น
การยกระดับคุณภาพในการให้บริการแก่ลูกค้า
ตลอดจนการร่วมลงทุนเพื่อสร้างโครงข่ายอุตสาหกรรมอย่างครบวงจรยิ่งขึ้น ทั้งนี้เพื่อให้บริษัทฯ
สามารถดำรงไว้ซึ่งขีดความสามารถในการแข่งขันที่ยั่งยืน